Minstens 135 beseer in Frankryk-betogingsBetogers loop deur traangas tydens betogings in Parys (8 Desember 2018) (Foto: AP Photo/Rafael Yaghobzadeh) Frankryk se minister van binnelandse sake het Saterdagaand gesê gewelddadige betogings in Parys is “onder beheer”, ondanks gespanne situasies wat in sekere dele voortduur. Minister Christophe Castaner het gesê 135 persone, insluitend 17 polisiebeamptes, is Saterdag in die betogings beseer. Hy het gesê “uitsonderlike veiligheidsmaatreëls” het daartoe gelei dat die polisie byna 1 000 persone aangekeer het wat tans in aanhouding is. Volgens hom het ongeveer 10 000 Geelbaadjie-betogers Saterdag aan betogings in Parys deelgeneem, en ongeveer 125 000 betogers landswyd. Hulle het winkelvensters gebreek en brande in en om Parys gestig. Polisiebeamptes moes van traangas gebruik maak om die betogers in die hoofstad te beheer. Betogers het ŉ groot banier rondgeswaai en versoek dat pres. Emmanuel Macron moet bedank en ŉ noodverkiesing gehou moet word. Die Geelbaadjie-betogings het aanvanklik begin as weerstand teen ŉ verhoging in die brandstofprys, maar selfs ná Macron die verhoging laat vaar het, het die betogings voortgeduur. Die polisiehoof van Imperia, ŉ noordwestelike kusdorp in Italië, het gesê Franse Geelbaadjie-betogers het die grens met Italië naby Ventimiglia versper. Die Italiaanse nuusagentskap ANSA het berig polisiehoof Cesare Capocasa het gesê die betoging het Saterdagmiddag tot ŉ 6 kilometer lange verkeersknoop in albei rigtings gelei. Hulle was “op die toneel om die situasie te beheer”. Belgiese polisie moes ook van traangas en waterkanonne gebruik maak om Geelbaadjie-betogers, wat polisiebeamptes naby die land se regeringskantore en die parlement met klippe bestook het, te beheer. Die betogers het verkeersligte en aanwysingsborde gevandaliseer naby ŉ polisieversperring wat toegang tot eerste minister Charles Michel beperk het. Die betogers het versoek dat Michel bedank. Hulle het klippe, vuurwerke, fakkels en ander voorwerpe na die polisiebeamptes geslinger. Ilse van de Keere, woordvoerder van die polisie in Brussel, het gesê ongeveer 400 betogers het in die gebied bymekaargekom. Ongeveer 100 persone is in aanhouding, talle op aanklag van die besit van gevaarlike voorwerpe soos vuurwerke of klere wat as beskerming gebruik kan word wanneer hulle met polisiebeamptes bots. Ongeveer 100 betogers het op ŉ vreedsame wyse in Nederland buite die parlement in Den Haag bymekaargekom. Minstens twee betogers is in aanhouding in Amsterdam.